# **מילון מונחים**

**פריט/מוצר:** סחורה המוצעת למכירה. לכל פריט בחנות מסוימת יש מספר קטלוגי ומחיר.

**חנות:** חנות מקוונת המציעה פריטים למכירה ומקבלת תשלום באמצעים מקוונים.

**חיפוש פריט:** תהליך חיפוש פריט למטרת רכישה או צפייה במידע אודות הפריט. ניתן לחפש פריטים ישירות בהתאם לקריטריונים שונים.

**מערכת מסחר:** פלטפורמת מסחר אלקטרונית המורכבת מאוסף חנויות מקוונות ומאפשרת קנייה, מכירה וחיפוש של פריטים באמצעות האינטרנט.

**מדיניות רכישה:** חוקים שונים ודרכי השילוב ביניהם הנוגעים לרכישת מוצרים.

**מדיניות הנחות:** אוסף חוקים הנוגעים להענקת הנחה על פריטים שונים בחנויות שונות, ודרכי השילוב בין הפריטים לקבלת ההנחות השונות.

**שירותים חיצוניים:** שירותים הניתנים על ידי חברות חיצוניות.

גביית כספים, אספקת מוצרים ובדיקת עקיבות של מדיניות רכישה ומדיניות הנחות הם שירותים חיצוניים.

**אתחול מערכת:** תהליך הכולל את פתיחת מערכת המסחר, התקשרות למערכות החיצוניות ומינוי מנהל המערכת.

**אורח:** משתמש שאינו בעל מנוי למערכת המסחר האלקטרוני.

**מנוי:** משתמש הרשום למערכת. יכול להיות מנהל מערכת/ מנהל חנות/ בעל חנות/ קונה.

**מנהל מערכת:** אדם שתפקידו להתייחס לפניות קונים ומוכרים, לשמור על מסחר הוגן וחוקי באמצעות המערכת ולדאוג לפעילות תקינה של המערכת. ייתכן שקיימים מספר מנהלי מערכת.

**בעל חנות:** הבעלים החוקי של החנות. בעל חנות רשאי להגדיר מדיניות קניה בחנות, לנהל את מלאי המוצרים ולהגדיר מדיניות הנחות. כמו כן, בעל חנות רשאי למנות בעלי חנות ומנהלי חנות נוספים עבור חנותו.

**מנהל חנות:** ממונה על ידי בעל החנות. מנהל חנות הוא האדם האחראי על הפעילות השוטפת היום - יומית של החנות המקוונת.

**משתמש**: משתמש במערכת. יכול להיות מנוי או אורח. בנוסף, קיימים משתמשים שממלאים תפקידים של מוכרים, קונים ומנהלים. משתמש יכול לשמש במספר תפקידים בו זמנית.

**רישום למערכת:** תהליך בו אורח מזין פרטים מזהים וקובע סיסמה. בסיום תהליך רישום מוצלח, האורח הופך למנוי של המערכת. כדי להיות מזוהה כמנוי עליו להיכנס למערכת.

**כניסה למערכת:** תהליך התחברות למערכת באמצעות פרטים מזהים וסיסמה. בסיום תהליך כניסה מוצלח המשתמש מזוהה כמנוי.

**עגלת קניה:** ייצוג וירטואלי של עגלת קניות המפרטת את הפריטים שהלקוח בחר מחנות מקוונת אחת.

**סל קנייה:** אוסף של כל עגלות הקניה של הקונה.

**עסקה**: קנייה/ מכירה של פריטים תמורת תשלום. עסקה כוללת בין היתר רשימת פריטים הנרכשים בעסקה, פרטי הקונה, פרטי החנות ותנאי המשלוח.

**קנייה מיידית:** סוג רכישה בה המשתמש נדרש לשלם את הסכום הנקוב במוצר על מנת לקנות אותו באופן מיידי.

**מכירה פומבית:** סוג רכישה בה המשתמשים מציעים סכומי כסף עבור מוצר מסוים . המוצר נמכר למשתמש שהציע את המחיר המקסימלי בתום תקופת המכירה הפומבית.

**רכישה בהגרלה:** אפשרות רכישה בה המנויים רוכשים סיכויי זכייה במוצר. נערכת הגרלה שבה סיכויי הזכייה של כל מנוי הינם בהלימה למחיר אותו שילם, והמנצח בהגרלה מקבל את המוצר.

**התראות בזמן אמת:** שירות הניתן על ידי המערכת המאפשר לזכות בתשומת ליבם של משתמשים כאשר היא נדרשת.

**מערכת גביית כספים:** מערכת חיצונית האחראית לגביית הכספים בעת רכישת מוצרים והעברתם לבעל החנות.

**מערכת אספקה:** מערכת חיצונית האחראית להעברת הפריט/ים לרוכש לאחר ביצוע ואימות התשלום על ידי מערכת גביית הכספים.

**מערכת לבדיקת עקיבות:** מערכת חיצונית האחראית לבדוק שאין סתירות במערכת. המערכת בודקת שאין סתירות במדיניות רכישה או מדיניות הנחות.